b'\n_START_ARTICLE_\nL\xc3\xa6reboknormal\n_START_PARAGRAPH_\nL\xc3\xa6reboknormalen er et hovedsakelig historisk fenomen i Norge, og ble brukt som betegnelse p\xc3\xa5 den rettskrivningen som skulle benyttes i statlig godkjente l\xc3\xa6reb\xc3\xb8ker og i statstjenesten. L\xc3\xa6reboknormalen var ikke sammenfallende med rettskrivningen, men var en trangere, mer spr\xc3\xa5kpolitisk motivert norm som i mange tilfeller bare tillot samnorskformer (eksempler: \xc2\xabfjella\xc2\xbb og \xc2\xabaust\xc2\xbb p\xc3\xa5 bokm\xc3\xa5l, ikke \xc2\xabfjellene\xc2\xbb og \xc2\xab\xc3\xb8st\xc2\xbb). P\xc3\xa5 bokm\xc3\xa5l fantes det tidligere et system der noen ordformer var \xc2\xabhovedformer\xc2\xbb mens andre var \xc2\xabsideformer\xc2\xbb. \xc2\xabSideformene\xc2\xbb var ikke tillatt i l\xc3\xa6reboknormalen. Det var som regel samnorskformene som var \xc2\xabhovedformer\xc2\xbb. I nynorsk finnes det fortsatt sideformer._NEWLINE_L\xc3\xa6reboknormalen st\xc3\xb8tte p\xc3\xa5 massiv motstand og ble aldri anerkjent i brede lag av befolkningen. P\xc3\xa5 1950-tallet rettet foreldre sine barns l\xc3\xa6reb\xc3\xb8ker til riksm\xc3\xa5lsformer. Det Norske Akademi p\xc3\xa5 sin side godkjente l\xc3\xa6reb\xc3\xb8ker i henhold til riksm\xc3\xa5lsnormalen. Ordet l\xc3\xa6reboknormal ble ofte brukt synonymt med samnorsk og ble i stor grad diskreditert._NEWLINE_I bokm\xc3\xa5l ble l\xc3\xa6reboknormalen og systemet med sideformer og hovedformer avskaffet fra 1. juli 2005. P\xc3\xa5 bokm\xc3\xa5l er det dermed ingen forskjell p\xc3\xa5 godkjente bokm\xc3\xa5lsformer.'